Minn dak li niftakar mill-Parroċċa tal-Qalb ta' Ġesu Omaġġ lill- MONS. ARĊIPRIET DUN ĠUŻEPP BORG mil-Fontana Dun Ġorġ Vella Fost il-ħafna tifkiriet u memorji tiegħi f'din il-Parroċċa tal-Qalb ta' Ġesu, il-Fontana fejn jiena twelidt u ġejt mgħammed u hekk sirt Iben Adottivv tal-Mulej, iben il- Knisja, niftakar f'wieħed mis-Saċerdoti li tant kellu mħabba u devozzjoni lejn il-Qalb Imqaddsa ta' Ġesu li kien Mons Ġużeppi Borg, bin Ġorġ u Francesca. Dan is-Saċerdot twieled fil-Fontana fl-4 ta' Novembru 1912, jiġifieri sena wara li l-Fontana saret Parroċċa. Irċieva l-Magħmudija fil-knisja parrokkjali tal-Qalb ta' Ġesu l-għada il-5 ta' Novembru. Kien tifel uniku fil-familja u trabba bl-ikbar għożża. Kiber mhux biss fl-eta' izda wkoll fl-edukazzjoni Nisranija, jitgħallem dejjem it-tagħlim li l-Knisja toffri lill- bniedem mis-snin tat-tfulija. Wera sa mill-bidu kemm kellu mħabba u ħeġġa lejn il-Knisja Mqaddsa, tant li beda jilbes abbati ħalli mhux biss imur il-Knisja u jkun passiv fil-funzjonijiet, iżda bħala abbati jaqdi u jieħu sehem fil- liturġija mqaddsa. Fi żmienu u sa żmien il-Konċilju Vatikan Il il-funzjonijiet kollha kienu jsiru bil-lingwa Latina u l-abbati kellu iktar importanza fiċ-ċelebrazzjonijiet speċjalment fil- quddiesa, għaliex hu kien jeħtieġ iwieġeb bil-Latin matul iċ-ċelebrazzjoni. Dan Ġużepp baqa' jikber u ħass li Alla kien qiegħed isejjaħlu biex jiddedika ħajtu għaliĦ, jimxi warajĦ u jsir Saċerdot. Fi żmien meta kien abbati kien l-ewwel Kappillan Dun Ġużepp Ħili, u min jaf kemm tgħallem minnu jħobb u jaħdem għall-knisja. Il-Kappillan Ħili li tant kellu għal qalbu l-Parroċċa u min jaf kemm xtaq li mill-grupp tal-abbatini joħroġu vokazzjonijiet għas- saċerdozju, min jaf kemm kien jgħin lil dan iż-żagħżugħ sabiex maż-żmien jarah Saċerdot, iben denn tal-Parroċċa. Dun Ġużepp, wara li għadda l-iskola Primarja, daħal is- Seminarju Minuri tal-Qalb ta' Ġesu. Wara s-sitt snin huwa kompla fl-istess Seminarju Maġġuri, il-kors ta' seba' snin preparazzjoni għas-saċerdozju. Sakemm waasal il-jum ta' ferħ li tant kien jistenna, il-jum tat-3 ta' Ġunju tas-sena 1939, li fih hu ġie ordnat saċerdot mill-Eċċ. Tiegħu Mons Isqof Mikiel Gonzi li dakinhar kien imexxi d-Djoċesi tagħna ta' Għawdex. Wara li ċċelebra l-Quddiesa Solenni tiegħu, quddiesa ta' radd il-ħajr fil-Knisja Parrokkjali tal-Qalb ta' Ġesu beda l-ħidma twila li Alla mar jagħtih, ħidma li hu wettaq bl-ikbar imħabba u dedikazzjoni lejn Alla u lejn il- poplu li mar jafdalu f'idejh. Hu beda l-ħidma fejjieda tiegħu saċerdotali f'din il-Parroċċa tal-Fontana. Malajr l-Awtorita' tal-Knisja għażlitu sabiex joffri parti mill-ħin tiegħu bħala għalliem fis-seminarju tagħna, li dak iż-żmien ħafna kienu dawk is-saċerdoti li jgħallmu lil dawk l-istudenti li kienu jagħżlu din l-iskola li tant għamlet ġid f'pajjiżna. Dun Ġużepp ġie magħżul sabiex jgħallem il-lingwa Latina li tant kienet neċessarja u importanti għal kull min kien irid ikun Saċerdot. Dun Ġużepp kien jieħu bis-serjeta' dan it-tagħlim tal-Latin. Jiena stess niftakar meta kont l-ewwel sena fis-seminarju kemm tassew kien jgħallem bil-qalb u tant kien ċar fit- tagħlim. Niftakar li kull nhar ta' Ġimgħa wkoll ma' lezzjoni tal-Latin, kien jgħallem dwar l-imħabba u d-devozzjoni li għandu jkollna lejn il-Qalb ta' Ġesu. Dan kien juri li l-Qalb ta' Dun Ġużepp kienet mimlija bl-imħabba lejn din il-Qalb minfuda ta' Ġesu, u għalhekk huwa ried jiżra' fina u jxettel fil qalb tal-istudent din l-imħabba lejn Ġesu. Dun Ġużepp f'dawn l-ewwel snin ħadem fil-Parroċċa tiegħu b'entużjażmu speċjalment mat-tfal u maż-żgħażagħ. Kien assistent ekklesjastiku tal-Azzjoni Kattolika u dejjem kien ikun preżenti għal-laqgħat li kienu jsiru sabiex jgħallem lil-membri ħalli jkunu attivi fil-ħidma pastorali li jistgħu jwettwu fil-għalqa tal-Mulej. Fuq kollox iddedika ħafna ħin għat-talb. Kien jiċċelebra l-quddiesa bl-akbar devozzjoni u mħabba, jgħaddi ħafna ħin ma Ġesu Ewkaristija. Kien ikun dispost għal kull min ikun irid jirċievi s-Sagrament tal-Ħniena t'Alla, il-Qrar. Kull fejn kien ikun dejjem jagħti eżempju tajjeb u lest dejjem biex jgħin lil kull min kien jeħtieġ l-għajnuna. Dun Ġużepp dejjem għen kemm seta' sabiex il-poplu tal-Fontana jkun moqdi f'dak kollu li kien meħtieġ kemm għall-ħajja spiritwali kif ukoll materjali. Fl-aħjar żmien ta' ħajtu, Dun Ġużepp ġie msejjaħ mill-Isqof Mons Ġiuseppe Pace, biex jinħatar Kappillan fil-Parroċċa tal-Għasri. Dun Ġużepp aċċetta bil-qalb l-istedina ta' Mons. Isqof, u sar ir-Ragħaj Spiritwali għal din il-Komunita' Parrokkjali tal-Għasri. Matul il-ftit snin li dam imexxi din il-Parroċċa huwa ħadem kemm seta' għall-ġid ta' dan il-poplu li ġie fdat f'idejh. Hu kompla jgħallem lil kull kategorija tal-poplu, sabiex ikabbar u jsaħħaħ l-imħabba u d-devozzjoni lejn Ġesu Ewkaristija li hu tant kien jħobb. Ħadem biex l-għaqdiet tal-Appostolat tal-Lajċi fosthom l-Azzjoni Kattolika jkunu sodi fit-twemmin u l-ħidma apostolika tagħhom. Irnexxielu ukoll li bit-tħabbrik tiegħu tinbena l-koppla sabiħa u maestuża, li kompliet ssebbaħ id-dar t'Alla, fejn tinġabar il-komunita' biex titlob u tfaħħar lill Alla. Il-Mulej kien għad baqagħlu xi sejħat oħra għal dan il- Kappillan Dun Ġużepp Borġ. Wara xi tliet snin li kien ilu jmexxi din il-parroċċa b'tant żelu u mħabba, l-Isqof Mons Guiseppe Pace reġa' sejjaħlu biex imur imexxi parroċċa oħra, din id-darba, imur Arċipriet fil-parroċċa tal-Għarb. Għal din is-sejħa, Dun Ġużepp, wieġeb b'ġenerożita' kbira u filwaqt li kellu jħalli din il-Komunita' tal-Għasri, li tant ħabb u ħadem għaliha. Dun Ġużepp b'kuraġġ u b'fiduċja kbira fil-Mulej, sar Arċipriet ta' komunita' oħra parrokkjali, l-Għarb li għaliha kellu jiddedika l-ħidma sfiqa tiegħu għal 33 sena. Hawn ukoll nistgħu naraw kif Dun Ġużepp, Arċipriet ġdid ta' din il-parroċċa jaħdem kemm jiflaħ għall-ġid ta' dan il-poplu afdat f'idejh. Matul 33 sena fit-tmexxija tal-parroċċa huwa diffiċli tiddeskrivi l-ħidma ta' dan l-Arċipriet, li tant kellu għal qalbu l-ġid spiritwali u anke materjali fost il-membri kollha ta' din il- merħla tiegħu. Żgur li għamel minn kollox biex jgħallem lil kulħadd it-tagħlim awtentiku tal-Knisja. Dik l-imħabba li kellu lejn Ġesu Ewkaristija u lejn il-Qalb Divina Tiegħu, lejn il-Verġni Mqaddsa Marija , lejn il-Knisja universali, ried din l-imħabba tiegħu, titnissel u tikber fil-qlub tal-parruċċani kollha tiegħu. Kemm kien iħobb l-għaqdiet kattoliċi u ħadem biex dawna jikbru u jissaħħu, li ċ-Ċentru Parrokkjali jkun il-post fejn jinġabru dawk kollha li jridu jitgħallmu u anki jkun post ta' mistrieħ u rikreazzjoni permezz ta' attivitajiet soċjali, edukattivi, kulturali u teatrali. L-Arċipriet Borġ ħadem bi sħiħ biex il-funzjonijiet Liturġiċi jsiru b'dekor li jixirqilhom. Niftakru li fi żmienu sar il-Konċilju Vatikan II, li ġab riforma sħiħa, fil-liturġija L-Arċipriet ħadem kemm felaħ biex din ir- riforma titwettaq u għallem lill-poplu kif għandu jaċċetta t-tibdil li kien qiegħed isir fil-liturġija għall-glorja t'Alla, għal ġid tal-poplu kollu t'Alla. Tul il-ħidma twila ta' 33 sena, żgur li ma kenitx ħaġa faċli li tmexxi lill-Komunita. Iltaqa' ma' tfixkil, iżda hu li kien Saċerdot skont il-Qalb t'Alla b'fiduċja sħiħa fih, rebaħ id-diffikultajiet li kellu. Dejjem kompla kull ħidma li kienet ta' ġid għall-poplu tiegħu. L-Arċipriet Borġ kellu wisq għal qalbu il-ħidma għal vokazzjonijiet. Kien jgħallem lit-tfal abbatini u żgħażagħ u jurihom is-sbuħija tas-saċerdozju. Bosta kienu dawk li bil-ħidma tiegħu, ħassew is-sejħa li Alla kien jagħmlilhom u wieġbu b'ġenerożita u saru saċerdoti li Ilum għadhom jaħdmu kemm f'pajjiżna kif ukoll f'pajjizi 'l bogħod minna. Dun Ġużepp kellu mħabba kbira lejn Ġesu Ewkaristija u min jaf kemm kien joqgħod jadurah u jitolbu l-għajnuna fil-ħidma qaddisa tiegħu. L-Arċipriet Borg barra din il-ħidma ta' ragħaj u mexxej, kien jagħti ukoll lezzjonijiet tal-katekeżi lin-novizzi tas- sorijiet tal-Qalb ta' Ġesu fil-kunvent tagħhom fi Triq Palma r-Rabat. Kellu wisq għal qalbu s-Seminarju u kien benefattur tiegħu. Kien jara li s-Seminarju huwa post qaddis fejn jitrawmu s-saċerdoti biex il-poplu t'Alla jkollu min jgħinu ħalli titkompla l-ħidma qaddisa li Ġesu l-Imgħallem Divin ħalla f'idejn il-Knisja li waqqaf għall- ġid ta' kulħadd. Dun Ġużepp ħabrek u ħadem biex is- Seminarju jkollu min jgħinu biex ikompli l-missjoni tiegħu. It-tmiem tal-ħidma tiegħu fil-parroċċa waslet fis-sena 1984, minħabba diversi raġunijiet fosthom minħabba li s-saħħa fiżika kienet qed tonqos. Dun Ġużepp talab li jirtira u t-talba tiegħu ġiet milqugħa mill-Eċċ. Il-poplu tal-Għarb, li tant kien ra ġid minnu matul is-snin kollha bħala ragħaj ħabrieki tagħhom ftit ħa pjaċir bid-deċizjoni tiegħu li jirtira, iżda hu qalilhom li ser jitlob ħafna għalihom biex ikollhom ragħaj tajjeb li jkompli jaħdem fosthom għall-ġid tagħhom. Meta Dun Ġużepp ħalla lill-parroċċa tal-Għarb, mar fir-residenza tad-dar tal-Kleru, li dak iż-żmien kienet fil-Konservatorju tal-Isqof. Hawnhekk dam biss sentejn. Wara mar fiċ- Ċentru Pastorali r-Ragħaj it-Tajjeb u hawn dam sal-aħħar ta' ħajtu. Għadda 11-il sena. F'dawn is-snin hu kompla jgħin u jaħdem bl-eżempji sbieħ tiegħu, bl-imġiba tajba u qaddisa, b'ħajja ta' talb u jgħin mill-aħjar li jista' lil dawk li kienu miegħu, li min-naħa tagħhom kienu jieħdu ħsieb u jaraw li ma jkun jonqsu xejn. L-aħħar ġranet ta' ħajtu kien rikoverat fl-isptar ġeneral t'Għawdex, fejn ħalla dan il-wied tad-dmugħ u mar jistrieħ u jgawdi l-premju għal dejjem fid-dar tal-Missier fl-24 ta' Marzu 2007, fl-eta' ta' 95 sena. Il-funeral tiegħu sar fil-Knisja Kolleġġjata u Bażilika tal-Għarb, li hu tant ħabb u ħadem għaliha. Ġie midfun fiċ-Ċimiterju tal-istess Parroċċa. Nisperaw li qiegħed igawdih u jitlob għalina.